
Käesolev eelnõu on koostatud volituse andmiseks halduslepingu sõlmimiseks Narva Linnavolikogu ja Muinsuskaitseameti vahel muinsuskaitseliste riiklike kohustuste täitmise kohta Narva linnas. 

Narva linn on juba 2007. aastast Muinsuskaitseametiga pidanud vastavasisulisi läbirääkimisi. Siiani on lepingu sõlmimine seisnud vastava pädevusega spetsialisti puudumise taga Narva Linnavalitsuses.  
Narva Linnavolikogu 01.12.2011 otsusega nr 148  „Narva Linnavolikogu 03.03.2011 otsuse nr 32 „Narva  ametiasutuste struktuuri ja teenistujate kooseisude kinnitamine“ muutmine“ mille alusel alates 01.01.2012 on suurendatud Narva Linnavalitsuse Arhitektuuri- ja Linnaplaneerimise Ameti töökohtade arv muinsuskaitse vaneminspektori ametikoha võrra.

Kuna tänaseks on mõlema poole nõudmistele vastav spetsialist leitud, ei ole enam takistusi halduslepingu sõlmimiseks alates 2012. aastast.

Muinsuskaitseamet tegutseb Kultuuriministeeriumi haldusalas ja esindab oma ülesannete täitmisel riiki, mille peamisteks ülesanneteks on vastavalt Muinsuskaitseseadusele ja Muinsuskaitseameti põhimäärusele korraldada muinsuskaitsealast tegevust (sh Narva linnas) ning Muinsuskaitseseaduse ja muinsuskaitsealaste õigusaktide täitmist, kooskõlastada erinevaid projekte ning anda õigusaktidega ettenähtud lube ja teostada riiklikku järelevalvet mälestiste ja muinsuskaitsealade üle. 

Vastavalt Kohaliku omavalitsuse korralduse seadus § 6 lõikele 4 punkti 2 kohaselt omavalitsusüksus täidab riiklikke kohustusi, mis tulenevad selleks volitatud riigiorgani ja antud volikogu vahelisest lepingust. 

Vastavalt Muinsuskaitseseaduse §9 lõikele 2 võib Muinsuskaitseamet delegeerida muinsuskaitsealaseid riiklikke kohustusi kohalikule omavalitsusele, kui see tuleneb Muinsuskaitseameti ja kohaliku omavalitsuse volikogu vahelisest lepingust. 

Riiklike kohustuste täitmise rahastamine osas on varasemates halduslepingutes ja ka ettevalmistatud lepinguprojektis kokkulepe, et see kooskõlastatakse igal aastal Muinsuskaitseameti ja Narva Linnavalitsuse vahel.  
Narva Linnavalitsus on seisukohal, et halduslepingu projektis sätestatud riiklike kohustuste delegeerimine Narva linnale võimaldab Narva Linnavalitsusel  korraldada tulemuslikult Narva linna ning eriti vanalinna muinsuskaitset, teostada järelevalvet linnas ning omada ülevaadet mälestiste olukorrast. Riiklike kohustuste täitmine Narva linna poolt toob linna muinsuskaitsega seonduva Narva linnale, linnaelanikele ja selle asutustele lähemale. See omakorda garanteerib Narva Linnavalitsuse parema informeerituse ja linnaelanike kvaliteetsema ning kiirema teenindamise muinsuskaitsealase teenuse osutamisel. 

